D Läbesbedingige vu dr ehmolige Sklave sin aber kataschtrofal blibe. Si sin frei gsii, hän aber uf dr anderer Syte bsitzlos blibe un hän si wäg ere Wahlstyyr nit bi Wahle hän derfe mitmache. D Wuet un d Verzwyflig vu dr Bevelkerig het si 1865 im Ufstand vu Morant Bay unter dr Fierig vum Paul Bogle un em George William Gordon entlade. Dr Ufstand isch vu dr Brite im Ufdrag vum Guverneer mit massiver Gwalt nidergschlaa wore. Derno isch di lokal Verwaltig ufglest un Jamaika isch e Chronkolony wore. Iber 1000 Mänsche, dodrunter dr Bogle un dr Gordon, sin um s Läbe chuu. D Gwahlt het z Großbritannien Entsetzen uusglest un het zue re gnauere Iberwachig vu dr Guverneer gfiert.